google/wiki40b huggingface dataset:
דינה אשר-סמית'

ביוגרפיה

אשר-סמית' נולדה בשכונת אורפינגטון ברובע ברומלי שבלונדון. הוריה, וינסטון וג'ולי, הגיעו לבריטניה מג'מייקה. היא סטודנטית לתואר ראשון בהיסטוריה בקינגס קולג' לונדון. 
היא החלה להתאמן באתלטיקה במועדון ספורט מקומי בגיל 13. ב-2009 זכתה באליפות אנגליה עד גיל 15 בריצת 100 מטר וסיימה שנייה בריצת 200 מטר. ב-2011 זכתה במדליית זהב בריצת 60 מטר באליפות אנגליה באולם עד גיל 17, במדליית זהב בריצת 200 מטר באליפות בתי הספר של אנגליה, ובמדליית זהב בריצת 200 מטר במשחקי חבר העמים לנוער. ב-2012 זכתה במדליית זהב בריצת 60 מטר באליפות אנגליה באולם עד גיל 17, ובמדליות זהב בריצת 100 מטר ובריצת 200 מטר באליפות אנגליה עד גיל 17. באותה שנה סיימה במקום השביעי בריצת 200 מטר באליפות העולם באתלטיקה עד גיל 20. 
ב-2013 זכתה במדליות זהב בריצת 100 מטר ובריצת 200 מטר באליפות אנגליה עד גיל 20, במדליית זהב בריצת 60 מטר באליפות אנגליה באולם ובמדליית זהב בריצת 200 מטר באליפות בתי הספר של אנגליה. באליפות אירופה באתלטיקה עד גיל 20 זכתה במדליות זהב בריצת 200 מטר ובריצת שליחות 4x100 מטר. היא הייתה חברה בנבחרת השליחות הבריטית לאליפות העולם שהתקיימה במוסקבה, וזכתה עמה במדליית ארד בריצת שליחות 4x100 מטר בתוצאה של 42.87 שניות. 
ב-2014 זכתה במדליית זהב בריצת 100 מטר באליפות העולם באתלטיקה עד גיל 20 בתוצאה של 11.23 שניות. באליפות אירופה העפילה לגמר ריצת 200 מטר לאחר שקבעה בחצי הגמר שיא אישי של 22.61 שניות, אך בגמר מתחה את שריר רגלה ולא סיימה את הריצה. 
במרץ 2015 זכתה במדליית כסף בריצת 60 מטר באליפות אירופה באתלטיקה באולם שהתקיימה בפראג בתוצאה של 7.08 שניות השווה לשיא בריטניה וסיימה לאחר המנצחת דפנה סחיפרס מהולנד. ביולי 2015 קבעה שיא בריטניה של 10.99 שניות בריצת 100 מטר במהלך תחרות שהתקיימה באצטדיון האולימפי שבלונדון. חודש לאחר מכן, באליפות העולם באתלטיקה שהתקיימה בבייג'ינג, סיימה במקום החמישי בריצת 200 מטר בשיא בריטניה של 22.07 שניות. 
ב-2016 זכתה במדליית זהב בריצת 200 מטר באליפות אירופה באתלטיקה בתוצאה של 22.37 שניות, כמו כן זכתה במדליית כסף עם נבחרת בריטניה בריצת שליחות 4x100 מטר. באולימפיאדת ריו דה ז'ניירו סיימה חמישית בריצת 200 מטר בתוצאה של 22.31 שניות וזכתה במדליית ארד עם נבחרת בריטניה בריצת שליחות 4x100 מטר בשיא בריטניה של 41.77 שניות. 
באליפות העולם באתלטיקה 2017 סיימה רביעית בריצת 200 מטר בתוצאה של 22.22 שניות. היא זכתה במדליית כסף יחד עם נבחרת השליחות בתוצאה של 42.12 שניות. במשחקי חבר העמים 2018 זכתה במדליית ארד בריצת 200 מטר בתוצאה של 22.29 שניות ובמדליית זהב בריצת שליחות 100X4 מטר בשיא אנגליה של 42.46 שניות.
ביוני 2018 ניצחה בתחרות ריצת 100 מטר ליגת היהלום בסטוקהולם בשיא בריטניה של 10.92 שניות. 
באליפות אירופה שנערכה בברלין באוגוסט 2018 זכתה בשלוש מדליות זהב, בריצת 100 מטר בתוצאה של 10.85 שניות, בריצת 200 מטר בתוצאה של 21.89 שניות, שתיהן שיאי בריטניה חדשים ותוצאות השנה בעולם וכן בריצת שליחות 100X4 מטר. היא נבחרה לאתלטית השנה באירופה לשנת 2018.
באליפות העולם שנערכה ב-2019 זכתה אשר סמית' בשתי מדליות, זהב וכסף. מדליית זהב בריצת 200 מטר בשיא בריטניה חדש של 20.88 שניות ומדליית כסף בריצת 100 מטר בשיא בריטניה חדש של 10.83 מטר. בריצת השליחות זכתה עם נבחרת בריטניה במדליית כסף לאחר ג'מייקה.
מרים (בת אגריפס הראשון)

מרים (נולדה בשנת 34) הייתה נסיכה יהודיה משושלת בית הורדוס.
היא נולדה בממלכת יהודה לאגריפס הראשון, מלכה האחרון של יהודה, ואשתו קיפרוס (בת פצאל בן פצאל, אחי הורדוס, ושלומציון בת הורדוס ומרים החשמונאית). אחותם של אגריפס השני, דרוסוס (נפטר כשהיה ילד), ברניקי ודרוסילה.
אביה, אגריפס המלך, אירס אותה ליוליוס ארכילאוס בן חלקיה (אולי חלקיה, מפקד הצבא וחברו של אגריפס), אך נפטר לפני שהגיעה לפרקה, כשמרים הייתה בת 10 בלבד.
עם הישמע על מותו הפתאומי של אביהן, שימשו מרים ואחיותיה מטרה קלה לשמחתם של היוונים תושבי קיסריה וסבסטיה לאידם של היהודים על מות מלכם: "והחיילים שנזדמנו (לשם) אותה שעה, ורבים היו, הלכו אל בית (אגריפס) וחטפו את האנדרטות של בנות המלך והביאו אותן מתוך הסכמה כללית לבתי-זונות והעמידו אותן על הגגות, ונהגו בהן מנהג של ביזיון כמה שיכלו, ועשו מעשים מכוערים משאפשר לספרם".
המלך אגריפס השני, אחיה הגדול של מרים, השיא אותה מאוחר יותר לארוסה. מארכילאוס נולדה לה בת, ברניקי.
מאוחר יותר עזבה מרים את בעלה "ונישאה לדמטריוס, שעל-פי ייחוסו ועל-פי עושרו היה ראש וראשון בקרב יהודי אלכסנדריה", בעל משרת האלאבארכוס . מדמטריוס נולד לה בן, אגריפינוס.
אברדין (כדורגל)

היסטוריה

הקבוצה נוסדה בשנת 1903 ומשחקת מאז באצטדיון פיטודרי המכיל 22,199 מקומות ישיבה. תלבושת הבית של הקבוצה היא מדים אדומים לגמרי ותלבושת החוץ היא מדים לבנים לגמרי.
היא זכתה בארבע אליפויות הליגה הסקוטית בשנים 1955, 1980, 1984 וב-1985, בשבעה גביעים סקוטיים ב-1947, 1970, 1982, 1983, 1984, 1986 וב-1990 ובשישה גביעי הליגה הסקוטית ב-1956, 1977, 1986, 1990, 1996 וב-2014. כמו כן, הקבוצה נמצאת שנים רבות בצמרת הליגה הסקוטית, ומרבה להשתתף במסגרות האירופאיות השונות. בין הישגיה ניתן למנות את הזכייה בגביע המחזיקות של עונת 1982/83 ואת הזכייה בסופר קאפ האירופי של 1983, כשניצחה את אלופת אירופה המבורג הגרמנית. מאמן הקבוצה באותה העת היה אלכס פרגוסון, לימים מנג'ר מנצ'סטר יונייטד.
ביבליותקה (פוטיוס)

החיבור

הביבליותקה כוללת 279 ביקורות ספרים שפוטיוס קרא. החיבור לא נועד לשמש כספר עיון, אולם היה בשימוש כזה באופן נרחב במאה ה-9, ונחשב בדרך כלל כחיבור הביזנטי הראשון שניתן לקרוא לו "אנציקלופדיה". החיבורים שפוטיוס מציין הם לרוב של סופרים נוצרים ופגאניים החל מהמאה ה-5 לפנה"ס ועד לזמנו שלו במאה ה-9 לספירה. כמעט מחצית מהספרים הנזכרים על ידו לא שרדו עד ימינו. 280] הסעיפים בביבליותקה שונים באורכם, ממשפט בודד ועד מספר עמודים.

בית עבאס

מלומדים מסוימים מהעבר שיערו שהביבליותקה קובצה בבגדאד בזמן שליחותו של פוטיוס בחצר בית עבאס, מאחר שרבים מהחיבורים המוזכרים צוטטו לעיתים נדירות בתקופה שקדמה לפוטיוס, תקופה שמכונה "תקופת החושך" הביזנטית (בסביבות השנים 630–800), ומכיוון שהיה ידוע שהעבאסים התעניינו בחיבורי מדע ופילוסופיה יווניים. אולם מומחים מודרניים של תקופה זו בהיסטוריה הביזנטית הראו שפוטיוס לא יכול היה לקבץ את הביבליותקה שלו בבגדאד, מאחר שהוא מציין בפירוש בהקדמה שלו וגם בהערה הנוספת, שלאחר שנבחר לקחת חלק במשלחת, הוא שלח לאחיו סיכום של ספרים שקרא לפני כן, "מאז הזמן בו למדתי להבין ולהעריך ספרות", כלומר מאז נערותו. קושי נוסף בהנחה שהביבליותקה חוברה בזמן שליחותו ולא לפניה, מלבד דבריו המפורשים של פוטיוס עצמו, הוא שרוב החיבורים בביבליותקה הם על תאולוגיה נוצרית כנסייתית (פאטרולוגיה), ורוב החיבורים החילוניים הם היסטוריות, חיבורים דקדוקיים או ספרותיים, במיוחד רטוריים, יותר מאשר חיבורי פילוסופיה או מדע, והעבאסים לא הראו עניין בתרגום היסטוריה יוונית או ספרות יוונית גבוהה, כגון רטוריקה, והם גם לא התעניינו בתרגום חיבורים יווניים נוצריים. התעניינותם בטקסטים יווניים הייתה מוגבלת באופן כמעט בלבדי למדע, פילוסופיה ורפואה. למעשה, אין כמעט חפיפה (מלבד קלאודיוס גלנוס, פדניוס דיוסקורידס ואנטוליוס) בין מצאי החיבורים החילוניים בביבליותקה של פוטיוס לבין אותם חיבורים שתורגמו לערבית בתקופה העבאסית.
אלכסנדר פינקל

ביוגרפיה

אלכסנדר פינקל נולד לסמיון פינקל, שחמטאי שהיה אלוף עירו מספר פעמים והיה המאמן הראשון של בנו.
פינקל עלה לישראל ב-1991 עם משפחתו. 
ב-1994 סיים לימודי משפטים באוניברסיטת תל אביב.
מתגורר ביקנעם עילית עם משפחתו.
סבטלנה חודצ'נקובה

קריירה

סבטלנה התפרסמה לאחר שהופיעה בסרטו של סטניסלב גובורוחין מ-2004, "ברכו את האישה", תפקיד שהעניק לה מועמדות לפרס ניקה של האקדמיה הרוסית לקולנוע.
ב-2008 זכתה בפרס השחקנית הטובה ביותר במסגרת פסטיבל הקולנוע הפולני, על תפקידה בסרט "מוסקבה הקטנה". היא התפרסמה גם על גילום אחד התפקידים הראשיים בטרילוגיית הסרטים "אהבה בעיר הגדולה", קומדיה רוסית המתרחשת בארצות הברית.
היא התפרסמה בקולנוע העולמי לאחר שהופיעה בסרט "החפרפרת" מ-2011, כשגילמה את אירינה, מהגרת רוסיה שמבקשת להגר למערב, ומתאהבת בדמותו של תום הארדי, המככב בסרט יחד עם גארי אולדמן וקולין פירת'. ב-2013, גילמה את דמותה של וייפר בסרט "הוולברין".
פסטורלה אמריקנית

עלילה

סיפור המסגרת של הרומן הוא פגישת מחזור של בוגרי תיכון מזדקנים שבה משתתף נתן צוקרמן, דמות המספר, שחוזרת בכמה מספריו האחרים של רות ומשמשת לו מעין אלטר אגו. פגישת המחזור מתרחשת ב-1995, ובמהלכה צוקרמן פוגש את חברו לכיתה ג'רי לבוב. ג'רי מגולל בקצרה את קורות חייו הטראגיות של אחיו הגדול, סימור "השוודי" לבוב, שמהלוויתו הוא מגיע.
הכול התחיל כשמרי, בתו בת ה-16 של סימור, הפעילה פצצה בבית הדואר השכונתי, במחאה על המעורבות האמריקנית במלחמת וייטנאם, והרגה עובר אורח ביש מזל. כתוצאה מכך היא ירדה למחתרת וניתקה את הקשר עם הוריה. חייהם של ההורים אחוזי הטראומה לא שבו עוד למסלולם. המשך הספר מתאר את ניסיונו של צוקרמן לכתוב את סיפור חייו של סימור לבוב מנקודת מבטו של לבוב עצמו. צוקרמן מתבסס על שני מפגשים שהיו לו עם לבוב לפני מותו, ועל קטעי עיתונות בני התקופה שאסף במהלך מחקרו. הסיפור של צוקרמן מסתיים ב-1973, עם חשיפת פרשת ווטרגייט, בשעה שחייהם של כל גיבורי הפרשה מתפרקים לרסיסים.
רדמן

רקע מוזיקלי

רדמן הוציא לאור את אלבומו הראשון ב-22 בספטמבר 1992. האלבום נקרא "וואט? די אלבום" ("Whut? Thee album") והוא הופק על ידי רדמן עצמו ועל ידי אריק סרמן מהדף סקוואד. האלבום זכה להצלחה גדולה והגיע למעמד של אלבום זהב ובאותה שנה נבחר רדמן לאמן השנה בראפ על ידי מגזין הסורס. מאוחר יותר, נבחר האלבום על ידי מגזין הסורס לאחד ממאה אלבומי הראפ הגדולים בכל הזמנים. ב-22 בנובמבר 1994, פרסם רדמן את אלבומו השני "דייר איז א דארקסייד" ("Dare iz a darkside"). האלבום הצליח מבחינה מסחרית אך נחשב פחות מוצלח מהאלבום הקודם. בדצמבר 1996, פרסם רדמן את אלבומו השלישי "מאדי וואטרס" ("Muddy waters"). האלבום הצליח מבחינה מסחרית והגיע למעמד אלבום זהב. מגזין הרולינג סטון הילל את האלבום ורדמן קיבל הכרה כאחד הראפרים החשובים של שנות ה-90. ב-30 ביוני 1998 פרסם רדמן ביחד עם קית' מוריי ואריק סרמן (להקת הדף הסקוואד) את אלבומם "אל ניניו" (El nino, שנקרא על שם התופעה האקלימית אל ניניו) ובנוסף, הוציא באותה שנה את אלבומו הרביעי "דוק'ס דה ניימ" ("Docs da name"- השם הוא ד"ר) ב-24 בנובמבר. רדמן יצר לעצמו דמות אלטרנטיבית בשם ד"ר טרוויס ובחר להנציח אותה בשם האלבום. האלבום זכה להצלחה רבה והגיע לאלבום פלטינה. ב-1999 הוציא לאור רדמן את האלבום "בלאק-אאוט" (Blackout!) יחד עם מת'וד מן. האלבום הצליח מאד ברחבי העולם וזכה למעמד פלטינה כפולה. ב-22 במאי 2001 פרסם רדמן את אלבומו החמישי "מאלפרקטיס" ("Malpractice" -רשלנות רפואית) שהגיע לאלבום זהב, ובאותה שנה שיחק בסרט הקומי "קיץ אחד של סוטול" לצד מת'וד מן. ב-27 במרץ 2007 פרסם רדמן את אלבומו האחרון "רד גון' ווילד" ("Red gone' wild"). שורה של מפיקים ידועי שם עבדו על האלבום ובין השאר רדמן עצמו, אריק סרמן, טימבלנד, רוקווילדר, סקוט סטורץ', אי 3 ועוד.
כיום רדמן משחרר מוזיקה עצמאית ובנוסף חבר בהרכב הדאבסטפ/טראפ "1000Volts" יחד עם המפיק המוזיקלי Jayceeoh.
ביזור

בִּזּוּר (בלעז: דֵּה-צֶנְטְרָלִיזַצְיָה או דֵּצֶנְטְרָלִיזַצְיָה; מצרפתית: Décentralisation) הוא תהליך של חלוקה מחדש או של פיזור סמכויות או תפקידים שמרוכזים במיקום מרכזי או בידי סמכות מרכזית. התהליך ההפוך נקרא מרכוז (או "ריכוז"). מאחר שמעטים המקרים בהם המצב ההתחלתי הוא של מרכוז מוחלט, מצב של ביזור הוא תמיד יחסי למצב אחר.
סעיד ג'לילי

ביוגרפיה

נולד בספטמבר 1965 במשהד שבצפון מזרח המדינה. הוא דוקטור למדע המדינה. את הדוקטורט שלו עשה בנושא "מדיניות החוץ של הנביא מוחמד". לאחר לימודיו התנדב לשרת בכוחות הבסיג' במלחמת איראן-עיראק. מהלך הלחימה (1986) הוא נפצע קשה, ואיבד את החלק התחתון של הרגל הימנית שלו. לאחר הלחימה התחיל לעבוד כמרצה באוניברסיטה.
בשנת 2001 החל לעבוד כמזכיר במשרדו של המנהיג העליון עלי ח'אמנאי. שימש כסגן שר החוץ האיראני לענייני אירופה וארצות הברית תחת ממשלו של מחמוד אחמדינז'אד. בתפקיד זה כיהן מאוגוסט 2005 עד לפרישתו באוקטובר 2007. בתקופה זו כיהן גם כיועץ קרוב לנשיא. לאחר שכיהן בתפקיד זה, נבחר להחליף את עלי לאריג'אני כמזכיר המועצה האיראנית העליונה לביטחון לאומי. בתפקיד זה כיהן עד 10 בספטמבר 2013. מיד עם עזיבתו, מונה על ידי חמינאי לכהן כחבר במועצה האיראנית לאבטחת אינטרס המשטר.
הוא התמודד בבחירות לנשיאות איראן שהתקיימו ב-14 ביוני 2013, והגיע למקום השלישי עם כ-11 אחוזים מהקולות (למעלה מ-4.1 מיליון קולות). התמודד פעמיים למקום במג'לס (2004 ו-2008), אך לא נבחר בשתי הבחירות.
ג'לילי נשוי ואב לבן.
אוטומציה החדשה

היסטוריה

בהיווסדה החזיקה ממשלת ישראל ב-40% ממניות החברה, ומרכז השלטון המקומי החזיק ב-60% הנותרים. 
החברה הוקמה תחת ההבנה שראוי לספק לרשויות המקומיות בישראל פתרון מחשובי אחיד וזול בשיטה של לשכת שירות. החברה פועלת ברוב הרשויות המקומיות בישראל ומספקת פתרון כולל לצורכי לקוחותיה בתחום המחשוב ובכלל זה מערכות גבייה, מערכות ניהול פיננסי, ניהול משאבי אנוש, ניהול גאוגרפי ועוד.
החברה גם מתמחה במתן פתרונות תשתית ללקוחותיה וכן משווקת מגוון מוצרים בתחום הניהול המוניציפלי.
לחברה שתי חברות בנות: קומפלוט - בית תוכנה המתמחה במתן פתרונות GIS לרשויות מקומיות ולוועדות תכנון ובניה וקומפיי - חברה המתמחה במתן פתרונות מחשוב לניהול משאבי אנוש ולהפקת תלושי שכר. 
משה אלקסלסי, לשעבר ראש המועצה המקומית גן יבנה, שימש יו"ר החברה משנת 2003 ועד למכירת השליטה בה בשנת 2014. במהלך כהונתו התחלפו כ-10 מנכ"לים. 
החברה לאוטומציה ספגה ביקורת בנוגע לליקויים ואי-סדרים בהתנהלותה. בשנת 2004 חשף דו"ח מבקר המדינה חריגה משמעותית בשכרו של מנכ"ל החברה.
בשנת 2008 פרסם מבקר המדינה דוח חריף על אופן התנהלות החברה. בפברואר 2005 הוגשה על ידי הממונה על ההגבלים העסקיים, דרור שטרום, המלצה לכתב אישום נגד החברה בגין הסדרים כובלים שביצעה יחד עם חברת חילן טק. 
בשנים 2009-2008 ידעה החברה סכסוכי עבודה רבים שהביאו לשביתות חוזרות ונשנות של העובדים. גם מעמדה המקצועי של החברה הוטל בספק, ונטען כי היא אינה מתחדשת משום שהיא מונופול בתחום המחשוב בקרב הרשויות המקומיות. בעקבות זאת, ולאור העובדה שמשרד הפנים קבע שעל רשויות מקומיות לבחור את ספק המחשוב שלהן במכרז, החליטו רשויות מקומיות לנתק את קשריהן עם החברה ולפנות לספקים אחרים.
בשנת 2011, לאחר תהליך ארוך, מכרה ממשלת ישראל את אחזקותיה למרכז השלטון המקומי.
במרץ 2014 זכתה חברת One1 במכרז לרכישת 51% ממניותיה של החברה לאוטומציה תמורת 12 מיליון ש"ח, ושינתה את שמה ל"אוטומציה החדשה". באפריל 2017 השלימה One1 את רכישת יתרת מניות החברה.
סוניה נוסקויאק

חיים

נוסקויאק נולדה בלייפציג שבגרמניה. אביה היה מעצב נוף, וחינוכו גרם לה לפתח מודעות אל האדמה והטבע סביבה, דבר שניכר בבירור בתמונותיה. בצעירותה נדדה ברחבי העולם עם אביה, שחיפש עבודה בצ'ילה, בפנמה ולבסוף בקליפורניה. בשנת 1915 המשפחה עברה ללוס אנג'לס, ומאוחר יותר, ב-1919, עברה נוסקויאק לסן פרנסיסקו לבית ספר למזכירות.
בזמן שהייתה בסן פרנסיסקו, החלה לעבוד כצלמת ולמדה את יסודות המקצוע. דרך הצילום פגשה באדוארד וסטון, ומ-1929 עד 1935 חיו ביחד, כשהיא הייתה עבורו מאהבת, דוגמנית, עזרה לו להדפיס את תצלומיו והייתה אם פונדקאית לילדיו. באותו זמן החלה לפתח סגנון צילומי משלה, ובמהרה נודעה על צילומי הפורטרט והאמנות שלה.
היא המשיכה לעסוק בצילום עד שנות ה-50. בשנת 1965 אובחנה כחולה בסרטן העצם, ומתה 10 שנים מאוחר יותר במארין קאונטי בקליפורניה.
מתי קובלר

ביוגרפיה

מתי קובלר נולד במוסקבה, והיגר לישראל בשנת 1990 עם משפחתו. מתי הוא נכדם של זמר האופרה הרוסי ליאוניד קובלר והפסנתרנית רוזה איידוס, תלמידתו של אלכסנדר גולדנוויזר. בוגר התיכון הישראלי למדעים ולאמנויות בירושלים. לאחר שרותו הצבאי השלים תואר ראשון באקדמיה למוסיקה ולמחול בירושלים והמשיך את לימודיו בארצות הברית. קובלר לימד בבית קונסרבטוריון ניו אינגלנד, Northeastern University בבוסטון. בשנים 2014-2015 הוא היה מלחין הבית במרכז אלי ויזל באוניברסיטת בוסטון. החל מ-2015 קובלר משתתף בסדנת בי אמ איי לתיאטרון מוזיקלי ע״ש לימן אנגל בניו יורק. קובלר הוא המנהל האמנותי של קבוצת התיאטרון Floating Tower (מגדל פורח) בברוקלין, ניו יורק.
יצירותיו הוזמנו על ידי פסטיבל ישראל, טנגלווד וה-קרנגי הול. יצירותיו לתזמורת בוצעו על ידי התזמורת הפילהרמונית הישראלית, תזמורת אולפני פוקס סימפוניה (לוס אנג'לס), תזמורת מטרופול (אמסטרדם), רביעיית אריאל, שירלי בריל ועוד.
יצירתו ״דראמף וזהב הריין״, אופרה סאטירית, הועלתה בניו יורק ערב בחירות נובמבר 2016 לנשיאות ארה״ב. האופרה שהופקה בשיתוף עם האנסמבל העכשווי הבינלאומי וקלייר צ'ייס היא פרודיה על ואגנר מנקודת מבטן של שלוש נשותיו של דונלד טראמפ.

פרסים

מתי קובלר היה עמית בפסטיבלי טנגלווד, אספן וקיג'יאנה, זכה בשני פרסים מטעם אסק״פ "איגוד המלחינים האמריקאיים" ע״ש מורטון גולד הניתנים למלחינים צעירים, וכן בפרס ע״ש תיאודור פרסר בקומפוזיציה. במהלך שהותו בארץ זכה במלגות מטעם קרן התרבות אמריקה-ישראל. מתי מחזיק בתואר דוקטור בקומפוזיציה מקונסרבטוריון ניו אינגלנד. בספטמבר 2013 מתי הוכר על ידי העיר בוסטון כמו אחד מששת הזוכים במלגות האח תומאס, פרסים דו שנתיים לאמנים מדיסציפלינות שונות אשר תרמו תרומה יוצאת דופן לחיי התרבות ולקהילת העיר.
Raining Men

הקלטה והפקה

השיר נכתב על ידי מלווין הוג השני, ריבלינו ווטר, טימותי ות'רון תומאס וניקי מינאז' והופק על ידי מל ומוס וקוק הארל. הארל גם היה המפיק הווקאלי של השיר ביחד עם ג'וש גודווין, מרקוס טובאר ואובאל צ'ובז באולפני ההקלטות Platinum Sound Recording Studios ו-Electric Lady Studios בניו יורק, ובאולפן Glenwood Recording Studios ברבנק קליפורניה. קובי האס שימש כהמנדס הווקאלי של השיר בעוד המיקסינג לשיר נעשה על ידי דנה נילסן.

רקע והוצאה

על אף שהשיר לא קיבל קידום מלבד רדיו עירוני מוסיף, הוא הצליח להגיע למקום ה-48 במצעד שירי ההיפ הופ\אר אנד בי. השיר כולל קטע ראפ מאת ניקי מינאז', שעבדה עם ריהאנה גם על השיר "Fly" של מינאז', מתוך אלבומה הראשון, Pink Friday.
בראיון לחדשות MTV, דיברה ריהאנה על שיתוף הפעולה עם מינאז': "זה שיר ממש כיף. לא, בכלל לא כמו המקור. זה אגרסיבי למדי אבל די מוזר ומצחיק." לאחר מכן, אמרה מינאז' בראיון שהיא כתבה את הקטע שלה בשיר בעצמה, כשהיא הייתה במיטה שלה. השיר כשל במצעדים ולא הצליח להיכנס למצעדים באירופה, אוסטרליה ניו זילנד ובארצות הברית, ולא זכה להשמעות רבות בתחנות הרדיו.
Fly Like an Eagle

רקע

גרסה מוקדמת של השיר מ-1973, שנוגנה גם בהופעות, היא בסגנון יותר בלוזי ומאופיינת פחות בקצב של פאנק, כאשר נגינה בגיטרה מחליפה את השימוש בסינתיסייזר (אם כי עם אפקט השהיה הדומה לגרסה מ-1976). המילים בגרסה זו שונות מעט, והיא מציינת גם כי העיט רוצה לעוף הרחק משמורת אינדיאנים.
קטע הגיטרה החוזר בשיר הופיע לראשונה בגרסה מעט שונה בשיר של סטיב מילר בנד "My Dark Hour" מ-1969 (בשיר השתתף גם פול מקרטני).

גרסאות כיסוי

השיר נדגם בשיר Rollin' in My 5.0 של הראפר ונילה אייס. אייס ביצע את השיר "Fly Like an Eagle" כאמן אורח בהופעות של סטיב מילר בנד.
האחים נוויל ביצעו את השיר באלבומם "Family Groove" משנת 1992. סטיב מילר ניגן על הגיטרה בגרסה זו.
הזמר סיל ביצע גרסת כיסוי של השיר כחלק מהפסקול של הסרט "ספייס ג'אם" (1996), ואף דגם חלקים מהנעימה "Space Intro" של סטיב מילר בנד בפזמון השיר. הגרסה הגיעה למקום העשירי במצעד בילבורד, למקום ה-13 במצעד הפזמונים הבריטי ולמקום השני במצעד הפזמונים הקנדי. סינגל זה היה הראשון של סיל מאז "Kiss From a Rose" משנת 1995 שהגיע לעשירייה הראשונה במצעד בילבורד.
אמנים נוספים שביצעו גרסת כיסוי לשיר או דגמו חלקים ממנו הם להקת לימפ ביזקיט, להקת פיש, לורד פינס, נייט דוג ואקזיביט וכן ביז מארקי.
בראדלי ויטפורד

ביוגרפיה

ויטפורד נולד וגדל במדיסון, וויסקונסין. הצעיר מבין חמישה ילדים. הוא למד בבתי ספר מקומיים והופיע בהצגות של בית הספר התיכון. שנים מאוחר יותר אמר כי בתקופה זו לא חשב שיצליח להתפרנס בעתיד ממשחק; למרות זאת נרשם ללימודי תיאטרון (ואנגלית, כחוג עיקרי שני) באוניברסיטת ולסליאן בקונטיקט (סיים, 1981); המשיך ללימודים באקדמיית האמנויות היוקרתית ג'וליארד בניו יורק, וסיים תואר שני בתיאטרון.

קריירה

קריירת המשחק של ויטפורד החלה בניו יורק, במחצית שנות השמונים ותוך זמן קצר החלה לצבור תאוצה; תפקידו החשוב הראשון היה בהצגה: "קללתו של המעמד הרעב" בכיכובה של קתי בייטס (1987). מאז קיבל תפקידים רבים בתיאטרון, בטלוויזיה ובקולנוע. הופיע בהצגה "בחורים טובים" מאת אהרון סורקין, ובהצגות נוספות בהן: "שלושה ימים של גשם" בניו יורק, ו-"קוריולנוס" בוושינגטון הבירה. הוא שיחק בסרטים כמו: "נקמת היורמים 2" (1987), "בחזקת חף מפשע" (1990), "ניחוח אישה" (1992), "עולם מושלם" (1993), "פילדלפיה" (1993), "הלקוח" (1994). בשנת 1995 הוא גילם את דמותו של אריק גורדון - איש עסקים מרושע בקומדיה "בילי מדיסון" לצדו של אדם סנדלר. ב-1996 שיחק בקומדיה "נשיאים בצרות" בכיכובם של ג'ק למון וג'יימס גארנר. הוא הופיע גם בתפקידי אורח בסדרות טלוויזיה פופולריות, בהן: "NYPD" ו-"תיקים באפלה". הוא הופיע בפרק מובחר של סדרת הדרמה "ER". בהמשך לוהק ויטפורד לסדרת טלוויזיה חדשה של היוצר אהרון סורקין, שעלילתה עוסקת בנשיא האמריקני ואנשי הצוות שלו - הבית הלבן.

"הבית הלבן"

ויטפורד נבחר לגלם את דמותו של ג'וש ליימן בסדרה הבית הלבן. ג'וש הוא צעיר יהודי מבריק המשמש כסגן ראש הסגל של הבית הלבן בממשל ברטלט הבדיוני. ג'וש, בוגר הארוורד וייל הוא יועץ בכיר לפוליטיקאים ממדרגה ראשונה. תפקיד זה הביא לוויטפורד שלוש מועמדויות לפרס אמי (מתוכן זכייה אחת - פרס אמי לשחקן משנה בסדרת דרמה בשנת 2001) ומועמדויות ופרסים נוספים. ויטפורד אף התנסה כתסריטאי וכתב שני פרקים לסדרה, אחד בעונה השישית ואחד בעונה השביעית והאחרונה. הפרק האחרון בבית הלבן שודר במאי 2006.

לאחר מכן

במקביל להופעתו בבית הלבן שיחק ויטפורד מספר תפקידים נוספים, בהם תפקידי אורח בקומדיות פרייז'ר ומלקולם באמצע. כשהסדרה ירדה החל לשחק את דמותו של דני טריפ בסדרת טלוויזיה אחרת, גם היא של היוצר אהרון סורקין - סטודיו 60.
בשנת 2010 שיחק בסדרה "החבר'ה הטובים" ברשת FOX, בתפקיד של דן סטארק, בלש לשעבר.   
בשנת 2014 התארח בסדרה "טרנספרנט", בכיכובו של ג'פרי טמבור ועל משחקו בסדרה זכה בפרס אמי לשחקן האורח הטוב ביותר בסדרת טלוויזיה קומית.  
בשנת 2015 שיחק בסרט "ראיתי את האור", לצד טום הידלסטון.  
בשנת 2016 שיחק בדרמה של HBO "לאורך כל הדרך", בתפקיד של יוברט האמפרי, סגן נשיא ארצות הברית - לינדון ג'ונסון. 
בשנת 2017 שיחק בסרט האימה "תברח", בסרטו של סטיבן ספילברג "העיתון" וכן בסרט "מייגן לוי", ובסרט "שלושה נוצרים" לצדו של ריצ'רד גיר. בשנת 2018 שיחק בסרטים "מוחות אפלים" ו"הרסנית".
בשנת 2019 שיחק בסרט "גודזילה: מלך המפלצות", בסרט "חנות חדי קרן" שביימה ברי לארסון, ושיחק בסדרה "משבריסטית" בתפקיד קלווין קופר. בשנה זו זכה ויטפורד בפרס אמי לשחקן אורח בסדרת דרמה על משחקו בסדרה "סיפורה של שפחה" כג'וסף לורנס.

חיים אישיים

בשנים 1992 - 2009 היה נשוי לשחקנית ג'יין קזמרק (מוכרת בעיקר מהסדרה "מלקולם באמצע") ולהם שלושה ילדים.
ויטפורד הוא ליברל; הוא צידד בתפישתו זו בעת מספר הופעות שלו בתוכנית האירוח הפוליטית "זמן אמיתי עם ביל מאהר".
סילביה, מלכת שוודיה

ילדות ונעורים

סילביה נולדה ב-23 בדצמבר 1943 בהיידלברג, גרמניה. היא בתו של איש העסקים הגרמני וולטר סומרלת' ואשתו הברזילאית אליס סוארס דה טולדו (1906-1997).
בשנת 1947, לאחר מלחמת העולם השנייה, היא ומשפחתה היגרו לריו דה ז'ניירו, ברזיל, שם למדה בבית ספר הגרמני בעיר ולאחר עשר שנים שבו לגרמניה המערבית.

קריירה

לפני נישואיה למלך עבדה סילביה בקונסוליה הארגנטינאית במינכן, שימשה כמארחת חינוכית במהלך אולימפיאדת מינכן וכן שימשה כסגנית ראש הפרוטוקול באולימפיאדת אינסברוק. בנוסף עבדה זמן קצר כדיילת אוויר.

נישואים

במהלך אולימפיאדת מינכן נפגשה סילביה עם קרל גוסטב, נסיך הכתר של שוודיה, אשר לאחר מות סבו גוסטב השישי אדולף, מלך שוודיה ב-15 בספטמבר 1973, הוכתר כקרל השישה עשר גוסטב, מלך שוודיה. קרל השישה עשר הכריז על אירוסיו לסילביה ב-12 במרץ 1976 והם נישאו לאחר שלושה חודשים. אלו היו הנישואים הראשונים של מלך שוודי מכהן מאז 1797, לזוג 3 ילדים ו-7 נכדים.

מלכת שודיה

פרק זה לוקה בחסר. אנא תרמו לוויקיפדיה והשלימו אותו.
פירמידת שליטה

פירמידת שליטה הוא מונח כלכלי שמתייחס למבנה החזקות של חברות ציבוריות.
פירמידת שליטה נוצרת במטרה להשיג שליטה על חברות בצורה עקיפה ותוך כדי מינוף. לרוב, מדובר בשליטה שלא ניתן היה להשיג בצורה ישירה. 
בישראל, חוקק בשנת 2013 חוק הריכוזיות שמטיל מגבלות על הקמת פירמידות שליטה.

אטימולוגיה

טעות נפוצה היא, שפירמידת שליטה מורכבת מחברות בנות שלהן חברות נכדות (רבות יותר) כך שבתרשים המבנה ייראה כפירמידה. פירמידה יכולה להיות מורכבת משרשור יחיד. הכוונה במינוח פירמידה, נגזר מהיחס הפירמדיאלי  - יחס ההשקעה לעומת יחס השליטה. במילים פשוטות כמות כסף (או לחלופין מניות) קטנה שולטת על כמות כסף (או מניות) גדולה.
סרטן הלשון

סרטן הלשון הוא סרטן שמאופיין בעיקר בהופעת פצע, דימום בלשון או שינוי במרקם וצבע הלשון. השכיחות לחלות בסרטן הלשון נמוכה יחסית לסוגי סרטן אחרים. הסיכויים לחלות בסרטן הלשון גבוהים לאנשים עם גידולים בצוואר ובראש.

ניתוח וסיבוכים

ישנם מספר ניתוחים שניתן לבצע על מנת להסיר את הגידול. אם הגידול התפשט לאורך כל חלל הפה, הרופא יצטרך לכרות חלק מהלשון או את כל הלשון. לאחר מכן הרופא יחבר את הלשון שהופרדה מהגידול לרקמה חדשה.
ג'רמי דייוויס

ביוגרפיה

דייוויס נולד במישיגן. אביו הוא הסופר מל בורינג. יש לו שני אחים ואחות. במהלך ילדותו נפרדו הוריו, והוא עבר לקנזס עם אמו. באמצע שנות ה-70 נפטרה אמו מזאבת והוא עבר לגור עם אביו ואשתו בסנטה ברברה, קליפורניה. ב-1986 הם עברו לרוקפורד, איווה ושם הוא סיים את לימודיו בבית הספר התיכון.

קרייר

דייוויס החל את קריירת המשחק שלו בשנת 1991. הוא שיחק בעיקר בתפקידי אורח בסדרות טלוויזיה כגון: "שנות הקסם" ו-"מלרוז פלייס". ב-1993, הוא לוהק לפרסומת לסובארו.
ב-1998 שיחק בסרט "להציל את טוראי ריאן" לצד מאט דיימון וטום הנקס. דייוויס קיבל ביקורות טובות מאוד על הופעתו בסרט ולאחריהן זכה לשחק ב-15 סרטים נוספים לצד שחקנים ידועים כמו ג'ורג' קלוני. ב-2004 שיחק בדרמת הטלוויזיה של CBS "הלטר סקלטר", אותו חייו של צ'ארלס מנסון, אותו דיוויד גילם. 
מ-2008 ועד 2010 הוא שיחק בסדרת הטלוויזיה "אבודים" בתור דניאל פאראדי.
ב-2011 היה מועמד לפרס אמי לשחקן אורח בסדרת דרמה על משחקו בסדרה "צדק פרטי". שנה לאחר מכן ב-2012 זכה דיוויד בפרס זה.  
ב-2014 התארח בסדרות "חניבעל" ו-"קונסטנטין". ב-2015 גילם סוכן בטקסס ריינג'רס מתוך הסדרה "עליית טקסס", ששודרה בערוץ ההיסטוריה. ב-2016 התארח בסדרה "לוציפר". ב-2017 גילם את דמותו של מלקולם דרייפוס בעונה הרביעית של "סליפי הולו" ב-FOX. בשנה זו התארח גם בסדרות "טווין פיקס" ו-"אלים אמריקאים". ב-2018 התארח בסדרות המצליחות של DC קומיקס "הפלאש", "החץ" ו-"סופרגירל".